Uenighet hindrer evakueringer i Homs
Fredag ble sju sårede syrere og 20 syke kvinner og barn hentet ut av Baba Amr og innlagt på sykehuset Al-Amine, som ligger i en annen del av Homs, men det er ikke oppnådd enighet om evakuering av flere sårede fra den beleirede bydelen. Den internasjonale Røde Kors-komiteen (ICRC) og Røde Halvmåne forhandlet med syriske myndigheter og opprørerne store deler av lørdagen. - Vi fortsetter forhandlingene, og håper at vi vil kunne ta oss inn i Baba Amr for å gjennomføre livreddende operasjoner i morgen, sa ICRC-talsmann Hisham Hassan.Flere kilder bekrefter at opprørerne i Baba Amr har liten tillit til den syriske Røde Halvmåne-organisasjonen. Noen av dem mistenker at hjelpearbeiderne samarbeider med Syrias regjering. En vestlig journalist, som har vært involvert i forhandlingene, hevder at opprørsgruppen Den frie syriske hær stanset flere ambulanser på vei inn i Baba Amr lørdag. Opprørerne skal ha hevdet at flere personer som ble evakuert fredag, senere ble pågrepet av myndighetene. ICRC undersøkte anklagene og fant ut at de ikke stemte, ifølge journalisten.Også en statlig syrisk tjenestemann hevder at opprørerne i Baba Amro har hindret sårede i å bli evakuert. De ville verken overlate den sårede franske journalisten Edith Bouvier eller levningene etter de drepte journalistene Marie Colvin og Remi Ochlik til Røde Halvmåne, hevder tjenestemannen overfor det statlige syriske nyhetsbyrået SANA. Regimemotstanderne i Baba Amr forteller om forferdelige forhold for de sårede som fortsatt befinner seg i bydelen. - Vi har flere hundre sårede trengt sammen i bygninger her. Folk dør av blodtap. Vi klarer rett og slett ikke å behandle alle, sier aktivisten Nader Husseini på telefon fra Baba Amr.
Det ble ikke evakuert flere sårede fra bydelen Baba Amr i Homs lørdag. En av årsakene er at opprørerne der ikke stoler på hjelpearbeiderne fra Syrias Røde Halvmåne.